Badderen
Store norske leksikon,Geografi,Norges geografi,Troms og Finnmark,Kvænangen
Badderen er et sted i Kvænangen kommune i Troms og Finnmark fylke. Stedet ligger ved munningen av Badderelva i botnen av Badderfjorden.
Det er 177 innbyggere i grunnkretsen Badderen hvorav rundt en tredjedel i tettbebyggelsen i fjordbotnen (2017). Badderen, er et gammelt handelssted og ligger ved E6. Badderen bru ble tatt av vårflommen 31. mai 2022. Ny, midlertidig bru ble åpnet 8. juni.Fra Badderen ble malmen fra de tidligere kobbergruvene i Badderdalen skipet ut. Gruvene var i drift fra 1840-årene. Malmen ble først sendt til Kåfjord smelteverk i Alta for bearbeiding og utskiping. I 1896 ble kobbergruvene overtatt av Sulitjelma Aktiebolag, som gjorde Badderen til sentrum for gruveaktiviteten i Kvænangen. Stedet fikk da blant annet malmkai, og det ble etablert vei- og telefonforbindelse til gruvene. Gruvene ble imidlertid nedlagt allerede i 1909. Navn Badderen heter på samisk Báttár og kommer antagelig av det samiske verbet báddat, 'svelle, gå over sine bredder'; navnet kan skyldes isgangen i nedre del av Badderelva om våren. Verbet báddat kan også bety 'stige når havet står på'; elva munner således ut i Badderfjorden. Endelsen -en i navnet er den bestemte artikkelen på norsk. Kart  Les mer i Store norske leksikon Kvænangen Troms og Finnmark